Rassie en Jacques lag nou baie lekkerRassie Erasmus (Foto: Munster Rugby) Een van die grootste foute wat Suid-Afrikaanse rugby begaan het, was om Rassie Erasmus deur sy net te laat glip. Die tweede grootste fout was om sy verdedigingsafrigter, Jacques Nienaber, ook na Munster in Ierland te laat gaan. Nienaber, ŉ oud-fisioterapeut, het veral onder Erasmus in die Kaap in een van die land se beste verdedigingsafrigters ontwikkel. Hy het ook ŉ lang paadjie as kondisioneringsafrigter (en verdedigingsafrigter) by die Cheetahs, die Cats, Westelike Provinsie, Stormers, Junior Bokke en die SA skolespan gestap. Gaan kyk maar hierdie spanne se vertoningslyste. Dit was nie maklik om drieë teen hulle te druk nie. En vanjaar by die Bokke? Die Bokke het in die Rugbykampioenskap, toe Chean Roux in beheer was, 22 drieë afgestaan; die All Blacks net vier en die Wallabies 16. Eina! Roux is vir die jaareindtoer vervang, maar steeds het die Bokke heelwat drieë teen die Barbarians, Engeland, Italië en Wallis deurgelaat. Kom ons kyk hoe Munster ná ses maande onder die afrigting van Erasmus en Nienaber vaar. By die halfpadmerk van die Pro12-liga is Munster eerste op die puntelys, twee punte voor die Ospreys. Munster het reeds 431 punte aangeteken en 53 drieë gedruk. Munster het net 17 afgestaan, die minste van enige span in die reeks. Erasmus en Nienaber het nie die wiel herontdek nie, hulle het net voortgebou op die sterkpunte van die span. Daar is ŉ sterk Suid-Afrikaanse geur in die span met spelers soos CJ Stander (hy speel darem al jare lank in Ierland), Jaco Taute (wat die tweede voorste driedrukker is ná net twee maande by die klub), Jean Kleyn, Thomas du Toit en ook Abrie Griesel, die oud Cheetah- en Blou Bul-skrumskakel, wat ŉ paar weke gelede sy buiging gemaak het. Thomondpark, waar Munster sy tuiswedstryde speel, was vyf keer die seisoen stampvol en 26 200 toeskouers woon gemiddeld wedstryde by. Munster was verlede seisoen in die moeilikheid, maar toe vat hulle raak deur Erasmus en Nienaber te lok. En nou sit SA rugby met die gebakte pere.